Poklad na Striebornom jazere

Poklad na Striebornom jazere () je koprodukčný dobrodružný film, ktorý v roku 1962 nakrútil podľa "rovnomenného románu" nemeckého spisovateľa Karla Maya režisér Harald Reinl. Scenár filmu sa od knihy líši.
Obsah filmu.
Príbeh sa odohráva v 19. storočí na "divokom západe" v USA. "Cornel Brinkley", vodca tunajších banditov, sa dozvie o legendárnom indiánskom poklade ukrytom kdesi v Striebornom jazere a chce ho získať. Preto zabije "Erika Engela", ktorý má jednu časť mapy vedúcej k pokladu. Zavraždeného muža dovezie dostavník v ktorom zomrel do mesta, kde teraz je jeho syn "Fred Engel". Ten sa vydá za sprievodu lovcov "Sama Hawkensa" a "Gunstika Uncla" chytiť vrahov. Cestou stretávajú muža, ktorý má tašku zavraždeného. Fred si myslí, že je to vrah jeho otca a napadne ho. Muž ho omráči a Sam Hawkens v ňom spozná svojho priateľa "Old Shatterhanda", známeho lovca a zálesáka. Ten im sľúbi pomoc a prezradí im, že jeho pokrvný brat, slávny náčelník Apačov "Winnetou" stopuje banditov. Potom, keď z mesta uvidí utekať jedného muža, očividne špehúňa všetci vedia, že to je bandita a vie o druhej polovici mapy k pokladu, o ktorej sa rozprávali. Druhú časť mapy má istý "Patterson" so svojou mladou dcérou "Ellen", ktorý je teraz na Buttlerovej farme. Banditi sa chystajú farmu prepadnúť. Priatelia sa rýchlo ponáhľajú na pomoc. Pricestujú len malú chvíľu pred banditami a začína sa boj o farmu. Nanešťastie zajmú banditi "Pattersona" a jeho dcéru, do ktorej je "Fred" zamilovaný, ktorí neboli na farme a chcú ich vymeniť za druhú časť plánu. "Old Shatterhand" si zoberie čas na rozmyslenie a za tú dobu s Fredom oslobodí oboch zajatcov a vráti sa nepozorovane späť na farmu. Po ďalšom boji privádza "Winnetou", ktorý banditov vypočul, bojovníkov "Navaho" ako posilu a banditi utečú a čakajú, aby opäť získali rukojemníkov. "Patterson", "Ellen", "Fred", "Winnetou", "Old Shatterhand", "Sam Hawkens" a "Gunstick Uncel" sa medzitým vydajú cez územie "Utahov" k "Striebornému jazeru". Cestou narazia na vypálenú indiánsku dedinu a v tej chvíli ich napadnú Utahovia, ktorí ich z toho obviňujú. "Ellen" sa pokúsi utiecť, ale "Cornel" a jeho ľudia ju chytia a odcestujú s ňou do "Eldora", malé osady, kde sa chcú spojiť s ďalšími banditami a nechajú len odkaz, v ktorom chcú mapu k pokladu. "Fred" s priateľmi medzitým vyviaznu a odkaz nájdu. "Old Shatterhand" vymyslí plán, aby vyslobodili "Ellen". Fred, ktorý pozná mapu naspamäť, cestuje do "Eldora" a odtiaľ povedie banditov okľukami k Striebornému jazeru a tak jeho ani Ellen nezabijú a zvyšok ich vo vhodnej situácii oslobodí. Fred teda odchádza a ostatní sa ponáhľajú čo najrýchlejšie ďalej. Cestou ich zdržia Utahovia, ktorí ich v noci obkľúčia a tak im nezostáva nič iné, než ísť s bojovníkmi Utahov. V dedine potom v súboji muža proti mužovi omráči "Old Shatterhand" náčelníka "Veľkého Vlka" a všetci pokračujú ďalej. Tým sa zdržia a ďalšie zdržanie nastane, keď náčelník "Dunivý Hrom" poruší dohodu "Veľkého Vlka" a "Old Shatterhanda" a prenasleduje ich. Preto sa ich "Winnetou" rozhodne nalákať do rokliny a ostatní ich spredu i zozadu strážia. Napriek tomu je to veľmi ťažká a nebezpečná situácia, ktorú zachráni náčelník "Veľký Vlk", ktorý sa prebudí až po začiatku prenasledovania. Celý dej vrcholí pri Striebornom jazere, kde sa Cornel so svojimi ľuďmi vydá k pokladu, kde zneškodnia starého indiána, ktorý ho stráži a začne sa medzi nimi hádka o poklad. Prebudený indián medzitým spustí skrytý mechanizmus a Cornel, ktorý ako jediný z banditov hádku o poklad prežil sa s pokladom zrúti do močariny a zasype sa, kde zomiera. Keď jeho spoločníci na brehu Strieborného jazera spoznajú, že sa niečo stalo, chcú "Freda" obesiť. V poslednej chvíli sa objaví skupina spojencov na čele s "Winnetouom", "Old Shatterhandom" a ostatnými a za pomoci "Utahov" zachránia jeho i Ellen. Banditi sú zajatí a tým šťastne končí celý film.
Charakteristika filmu.
Poklad na Striebornom jazere má dĺžku 111 minút. Známu hudbu k filmu skomponoval nemecký hudobný skladateľ Martin Böttcher a bola použitá aj k ďalším pokračovaniam tejto série filmov. Hlavná melódia filmu "Old Shatterhand-Melodie", sa v podobe singla predala viac ako 100 000-krát a istý čas sa držala na prvých priečkach nemeckej hitparády. Film bol natočený v bývalej Juhoslávii a následne premietaný vo viac ako šesťdesiatich štátoch sveta. Ide o prvý film z úspešnej série mayoviek. Na výrobe filmu spolupracovali hamburská filmová spoločnosť "Rialto Film Preben Philipsen Filmproduktion a Filmvertrieb GmbH", záhrebská filmová spoločnosť "Jadran Film" a parížska filmová spoločnosť "Société Nouvelle de Cinématographie".
Obsadenie.
Hlavnú postavu "Winnetoua" stvárnil francúzsky herec Pierre Brice a postavu "Old Shatterhanda" americký filmový herec Lex Barker. Postavu "Cornela Brinkleyho" zahral britský herec českého pôvodu Herbert Lom, "Freda Engela" hral nemecký herec Götz George, "Ellen Pattersonovú" stvárnila nemecká herečka Karin Dor, "Lorda Castlepoola" hral Eddi Arent, "pani Butlerovú" stvárnila Marianne Hoppe a "Sama Hawkensa" hral Ralf Wolter.
Náklady.
Známy herec a hlavný predstaviteľ z filmu "Tarzan" Lex Barker za úlohu vo filme Poklad na Striebornom jazere dostal filmovú gážu vo výške 120 000 nemeckých mariek, Pierre Brice ako dovtedy neznámy herec 42 000 nemeckých mariek. Herbert Lom ako ďalšia svetová hviezda dostal približne 78 000 nemeckých mariek. Pre filmové scény bolo celkove vo filme použitých okolo 3000 štatistov a 2500 koní. Celkové náklady na film boli 3,5 milióna nemeckých mariek.
Zisk filmu bol 6,4 milióna nemeckých mariek.